Diari Oficial de la Generalitat Valenciana


Sumari del DOGV 4394, del 09-12-2002 (2002/12182)

RESOLUCIÓ de 19 de novembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Conselleria d'Agricultura, Pesca i Alimentació, el Ministeri d'Agricultura, Pesca i Alimentació i el grup d'acció local Associació Maestrat-Plana Alta, per a l'aplicació del PRODER-2.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4394

Data del DOGV
:   09-12-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/12071


Data del document
:   19-11-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * fons estructural
    * cooperació administrativa
    * associació
    * administració central

RESOLUCIÓ de 19 de novembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Conselleria d'Agricultura, Pesca i Alimentació, el Ministeri d'Agricultura, Pesca i Alimentació i el grup d'acció local Associació Maestrat-Plana Alta, per a l'aplicació del PRODER-2. [2002/Q12888]
  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació, el Ministeri d'Agricultura, Pesca i Alimentació i el grup d'acció local Associació Maestrat-Plana Alta, el 12 de setembre de 2002, un conveni per a l'aplicació del PRODER-2, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0705/2002, i que figura com a annex d'esta resolució.
  
València, 19 de novembre de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Conselleria d'Agricultura, Pesca i Alimentació, el Ministeri d'Agricultura, Pesca i Alimentació i el grup d'acció local Associació Maestrat-Plana Alta, per a l'aplicació del programa PRODER-2.
  
València, 12 de setembre de 2002
  
D'una part, la Conselleria d'Agricultura, Pesca y Alimentació, representada per la senyora M.ª Àngels Ramón-Llin i Martínez, consellera d'Agricultura, Pesca o Alimentació, en virtut del Decret 11/1999, de 22 de juliol, pel qual se'n disposa el nomenament, i d'acord amb les atribucions que li conferix el Decret 6/2000, de 22 de maig, del president de la Generalitat Valenciana, facultada per a la firma del present conveni per Acord del Consell, de data 27 d'agost de 2002.
  
I el Ministeri d'Agricultura, Pesca i Alimentació, representat pel senyor Miguel Arias Cañete, ministre d'Agricultura, Pesca i Alimentació, en virtut del Reial Decret 561/2000, de 27 d'abril, pel qual se'n disposa el nomenament, i d'acord amb les atribucions que li conferix l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, i l'article 6, en relació amb la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la nova redacció feta en la Llei 4/1999, de 13 de gener,
  
I d'una altra part, el grup d'acció local Associació Maestrat-Plana Alta, amb seu a Traiguera, carrer del Doctor Barrera Jover, número 2, i amb codi d'identificació fiscal número U02190765, representat pel seu president, el senyor Luis Tena Ronchera, nomenat per acord de dita entitat amb data de 16 de gener de 2002, i facultat per a la firma del present conveni per Acord de 13 de maig de 2002.
  
Les parts es reconeixen mútuament capacitat jurídica suficient per a subscriure el present conveni i, a l'efecte, exposen:
  
Primer
  
Que la finalitat del present conveni és l'aplicació de les ajudes PRODER-2 en la zona d'actuació que més avant s'assenyala, d'acord amb l'Orde de 28 de novembre de 2001, de la Conselleria d'Agricultura, Pesca i Alimentació, per la qual es regula la convocatòria per a la presentació i selecció de plans de desenvolupament rural PRODER-2, en el marc del Programa Operatiu Integrat dels Fons Estructurals per a la Comunitat Valenciana 2000-2006 i amb la normativa bàsica inclosa en el Reial Decret 2/2002, d'11 de gener, pel qual es regulen, entre altres, els programes de desplegament endogen de grups d'acció local inclosos en els programes operatius integrats.
  
Segon
  
Que la Decisió de la Comissió de les Comunitats Europees número C(2001) 249, de 7 de març de 2001, va aprovar el Programa Operatiu Integrat de la Comunitat Valenciana, a l'empara del Reglament (CE) 1260/1999, de 21 de juny.
  
Tercer
  
Que este Programa Operatiu Integrat inclou les mesures 7.5 i 7.9 de suport al desenvolupament endogen de les zones rurals.
  
Quart
  
Que, a través d'un procediment selectiu, convocat mitjançant Orde de 28 de novembre de 2001, de la Conselleria d'Agricultura, Pesca i Alimentació, el grup d'acció local Associació Maestrat-Plana Alta va presentar un programa de desplegament comarcal que va ser seleccionat mitjançant Resolució de la Conselleria, de 17 d'abril de 2002.
  
Cinqué
  
Que l'article 20 del Reial Decret 2/2002, d'11 de gener, és necessari establir, mitjançant conveni, les normes que regulen les relacions entre la Conselleria de Agricultura, Pesca i Alimentació i el Ministeri d'Agricultura, Pesca i Alimentació, d'una banda, i el grup d'acció local, d'una altra, quant a la utilització, el seguiment i el control de les ajudes concedides.
  
De conformitat amb el que exposen i en l'exercici de les seues competències, les parts reunides acorden formalitzar el present conveni, el contingut del qual es plasma en les següents clàusules:
  
Primera. Objecte
  
El present conveni té per objecte establir les normes d'adjudicació, ocupació, control, seguiment i avaluació de la subvenció procedent de fons comunitaris que, en el marc de la Decisió de la Comissió C(2001) 249, de 7 de març, per la qual s'aprova el Programa Operatiu Integrat a la Comunitat Valenciana, es concedix al grup d'acció local Associació Maestrat-Plana Alta, per a contribuir al desplegament rural integrat del territori d'actuació definit en la clàusula tercera, fins al 31 de desembre del 2006, així com de les ajudes que, com a contribució financera al desplegament del dit programa, aporten l'administració general de l'estat, a través del Ministeri d'Agricultura, Pesca i Alimentació, la Comunitat Valenciana, a través de la Conselleria d'Agricultura, Pesca i Alimentació.
  
Segona. Dotacions financeres
  
1. L'import de la subvenció de fons comunitaris concedit per a l'execució del Programa de Desenvolupament Rural puja a la quantitat de 3.900.408 euros de FEOGA-Orientació.
  
2. Com a contribució financera de caràcter nacional, vinculada als fons de FEOGA-Orientació, l'administració general de l'estat, a través del Ministeri d'Agricultura, Pesca i Alimentació (en avant, Ministeri), a càrrec de la dotació pressupostària que anualment fixarà la Llei de Pressupostos Generals de l'Estat, aportarà durant el període d'aplicació la quantitat de 811.760 euros.
  
Amb el mateix caràcter, la Comunitat Valenciana, a través de la Conselleria d'Agricultura, Pesca i Alimentació (en avant, Conselleria), a càrrec de la línia T4732000 del programa 714.70 del pressupost de la Generalitat Valenciana, aportarà durant este període d'aplicació la quantitat de 1.280.143 euros.
  
3. Les quantitats que, com a contribució financera de les distintes administracions nacionals, es concedixen al grup d'acció local per a l'execució del seu Programa de Desenvolupament Rural i que s'expliciten anteriorment, es computaran com a part de l'aportació econòmica que estes administracions realitzen a les mesures de desplegament endogen de zones rurals incloses en el Programa Operatiu Integrat de la Comunitat Valenciana.
  
4. La contribució financera dels fons comunitaris i de les administracions nacionals, junt amb l'aportació local i privada, constituirà el cost total del programa de desplegament comarcal, estimat inicialment en 32.561.188 euros. Este cost total, explicitat per mesures, agents finançadors i anualitats, s'arreplega en els quadres financers que com a annex I s'incorporen al present conveni. La Conselleria facilitarà al grup el cronograma de pagaments efectius previstos, d'acord amb les disposicions de l'article 31.2 del Reglament (CE) 1260/1999.
  
5. El pla financer per anualitats inclòs en l'annex I correspon a la imputació temporal prevista en l'article 31 del Reglament (CE) 1260/1999, per la qual cosa l'aportació efectiva de les dotacions de les administracions nacionals cofinançadores es realitzarà de conformitat amb les previsions normatives i pressupostàries que corresponguen a cada una d'elles.
  
6. Si, de conformitat amb les disposicions de la Decisió de la Comissió, per la qual s'aprova el programa regional, es modifica la contribució financera dels fons comunitaris, la Conselleria i el Ministeri podran adaptar les quantitats assenyalades en els apartats anteriors, les quals s'incorporaran al present conveni mitjançant un nou quadre financer.
  
Tercera. Àmbit geogràfic i objectiu del programa
  
1. La zona d'actuació en què el grup d'acció local aplicarà el programa de desplegament seleccionat serà la que s'hi assenyalada i que s'adjunta com a annex II.
  
Qualsevol modificació d'este àmbit geogràfic haurà de ser autoritzada per la Conselleria i el Ministeri i objecte d'una clàusula modificativa del present conveni.
  
2. L'objectiu del Programa de Desenvolupament Rural serà contribuir al desplegament rural integrat de la dita zona, a través de l'aplicació, en el marc del programa PRODER-2, de les mesures assenyalades en el Programa de Desenvolupament Rural que, de forma esquemàtica, es relacionen en els quadres financers que conformen l'annex I esmentat.
  
Quarta. Principis d'actuació
  
Per al compliment dels objectius del Programa de Desenvolupament Rural i en relació amb el caràcter públic dels fons que gestiona, l'actuació del grup d'acció local haurà de garantir els principis de col·laboració, objectivitat, imparcialitat, eficàcia, eficiència, transparència, publicitat i lliure concurrència, els conceptes dels quals es determinen, entre altres, per les circumstàncies següents:
  
- Col·laboració amb els ciutadans en general i amb les entitats públiques o privades del territori, pertanguen o no al grup d'acció local, així com amb els altres Grups d'Acció Local.
  
- Objectivitat o autolimitació de discrecionalitat, mitjançant la fixació prèvia dels procediments de gestió i els criteris de valoració dels projectes i l'adequada motivació de la resolució de concessió o denegació.
  
- Imparcialitat, atés que els membres de l'òrgan de decisió han d'abstindre-se de participar en els debats i les votacions d'aquells projectes en què tinguen un interés directe i indirecte, per motius de titularitat, econòmics o societaris, de parentiu fins al tercer grau civil per consanguinitat, afinitat o adopció, amistat íntima o enemistat manifesta.
  
- Eficàcia, ja que els acords han d'orientar-se directament a la consecució dels objectius del Programa de Desenvolupament Rural quantificant les decisions i analitzant les seues possibles conseqüències.
  
- Eficiència, per la qual, amb un menor cost, contribuïsca a un major benefici social, en especial entre dones i jóvens, o una major protecció del medi ambient, a fi d'aconseguir la màxima proporció entre el rendiment, la utilitat de les inversions i els gastos de funcionament.
  
- Transparència, materialitzada en absència d'acords ocults i de comptabilitats distintes de la preceptiva; sistema comptable permanentment actualitzat; expedients complets; firma per persona delegada en representació del càrrec de l'òrgan de decisió, que siga, al mateix temps, el perceptor o interessat en l'ajuda.
  
- Publicitat, tant del règim d'ajudes i dels procediments de gestió i criteris de valoració dels projectes com, de forma periòdica i no inferior a un mes, dels projectes presentats, seleccionats i no seleccionats, les inversions acceptades i les subvencions concedides. Així mateix, els titulars de projectes publicitaran el projecte auxiliat mitjançant plaques o cartells adequats al cas.
  
- Lliure concurrència, sense més limitacions que les que es deriven de la pròpia convocatòria, tant per a la concessió d'ajuda com per a la contractació per part del grup d'acció local dels recursos humans o materials, excepte els d'ús quotidià de xicoteta quantia, que siguen necessaris per a la formació del seu equip tècnic i gerencial, el seu funcionament i qualsevol estudi o assistència tècnica.
  
A estos efectes, tant el grup d'acció local com les entitats locals, associacions empresarials o sindicals i qualssevol altres entitats de caràcter representatiu que formen part d'aquell, facilitaran la col·locació en els seus taulers d'anuncis i la inserció en les seues publicacions dels documents, les convocatòries, els concursos o els anuncis que garantisquen el compliment d'estos principis.
  
Cinquena. Execució de les mesures
  
Per a l'execució de les mesures, el grup d'acció local haurà d'ajustar-se, a més del programa de desplegament comarcal seleccionat, a les disposicions del Programa Operatiu Integrat de la Comunitat Valenciana 2000-2006, a l'Orde de 28 de novembre de 2001, al Reial Decret 2/2002, d'11 de gener, a les previsions financeres i a la normativa comunitària, nacional, autonòmica i local que li siga d'aplicació.
  
Sisena. Gastos de gestió i funcionament
  
1. Seran susceptibles de subvenció els gastos següents:
  
a) Els gastos corresponents a l'equip de gerència, tècnic i administratiu, sempre que existisca una relació contractual regular amb el grup d'acció local.
  
b) Els gastos associats a les reunions dels òrgans de decisió del grup d'acció local, tret de qualsevol tipus d'indemnització per assistència a estes.
  
c) Els gastos corresponents als pagaments efectuats pel grup d'acció local a l'entitat pública designada com a responsable administratiu i financer, sempre que existisca el conveni específic i, en el cas que la persona encarregada de desplegar estes funcions siga funcionari públic, les dites funcions hagen sigut declarades compatibles per l'entitat pública de la que depenga.
  
d) Els gastos d'assessoria jurídica o tècnica si, contractats en temps i forma, estan directament relacionats i són necessaris per a una adequada execució del programa de desplegament.
  
e) Els gastos motivats per l'adhesió del grup d'acció local a associacions representatives d'àmbit regional o nacional, sempre que no siguen finançats per la Cèl·lula de Promoció i Animació del Desplegament Rural.
  
2. En tot cas, per al conjunt gastos de gestió i foment del programa, gastos de funcionament, assistències tècniques, mobiliari i gastos d'equipaments informàtics i telemàtics necessaris per a l'execució del Programa de Desenvolupament Rural, el grup d'acció local no podrà destinar més del 10% de les dotacions públiques assignades al seu programa i la seua composició i distribució temporal requerirà l'aprovació prèvia de la Conselleria.
  
3. La contribució financera del Ministeri a què es referix l'apartat 2 de la clàusula segona es destinarà, exclusivament, a projectes vinculats a les estratègies de desplegament, i no es podran aplicar, en cap cas, a finançar els gastos a què es referix la present clàusula.
  
Setena. Interessos generats pels fons finançadors
  
Els interessos generats pels fons comunitaris i per les dotacions aportades per les administracions nacionals hauran de destinar-se a activitats conformes amb el programa, en forma d'aportació privada del grup d'acció local.
  
Estos interessos podran finançar els interessos deutors dels préstecs sol·licitats pel grup a entitats financeres per a resoldre problemes de tresoreria fins a l'efectiva recepció dels fons finançadors, o qualssevol altres gastos que siguen conformes amb els objectius del Programa de Desenvolupament Rural.
  
En tot cas, l'aplicació concreta d'estos interessos requerirà l'aprovació expressa de la Conselleria.
  
Huitena. Concessió d'ajudes als titulars de projectes
  
1. El grup d'acció local concedirà als titulars dels projectes les ajudes corresponents al Programa de Desenvolupament Rurall aprovat i d'acord amb les disposicions del règim d'ajudes que figura com a annex III al present conveni.
  
2. En el procediment de concessió d'ajudes als titulars de projectes hauran d'utilitzar-se els models de sol·licitud, informe tecnicoeconòmic, contracte d'ajuda i certificat que s'adjunten al present conveni com a annex IV.
  
3. Les dotacions dels fons finançadors, tant comunitaris com nacionals, representen les obligacions que, com a màxim, pot reconéixer el grup d'acció local, per la qual cosa tenen caràcter limitador i vinculant a nivell de mesura, sense perjuí d'eventuals modificacions del pla financer.
  
4. La concessió d'ajudes als titulars de projectes se subjectarà a les dates següents:
  
a) Data inicial d'admissió de sol·licituds: la de la resolució per la qual s'aprova el Programa de Desenvolupament Rural.
  
b) Data final d'admissió de sol·licituds: 1 de novembre del 2006.
  
c) Data inicial de subscripció de contractes d'ajuda: la de la resolució per la qual s'aprova el Programa de Desenvolupament Rural.
  
d) Data final de subscripció de contractes d'ajuda: 31 de desembre del 2006.
  
e) Data inicial de pagament de les inversions o gastos subvencionables per part dels titulars de projectes als seus proveïdors: a partir de la data de la sol·licitud.
  
f) Data final de pagament de les inversions o gastos subvencionables per part dels titulars de projectes als seus proveïdors: 31 de desembre del 2008.
  
g) Data final de certificat de projectes: 31 de desembre del 2008.
  
h) Data final de pagaments del Grup als titulars de projectes de la totalitat de l'ajuda certificada: 31 de desembre del 2008.
  
La Conselleria podrà anticipar, en previsió d'un ordenat tancament del programa regional, les dates explicitades en les lletres b), f) i g) anterior.
  
5. Per a la concessió de les ajudes, els servicis corresponents de la Conselleria verificaran la subvencionalitat dels projectes i comunicaran sense demora al grup d'acció local la seua conformitat perquè, al seu torn, la comunique als perceptors finals i es procedisca a la formalització del contracte corresponent. Llevat que la Conselleria establisca un altre termini inferior, transcorreguts dos mesos des de la petició de conformitat s'entendrà atorgada.
  
Novena. Procediments de gestió
  
1. El grup d'acció local ajustarà la seua activitat al procediment de gestió inclòs en el seu programa de desplegament comarcal. Qualsevol modificació del procediment de gestió haurà de ser autoritzada prèviament per la Conselleria.
  
2. El grup d'acció local haurà de portar un sistema de comptabilitat independent, en el qual constaran totes les intervencions que desplegue respecte dels gastos, compromisos i pagaments relacionats, exclusivament, amb l'aplicació Pla de Desenvolupament Rural PRODER-2. En tot cas, la comptabilització d'esta actuació s'ajustarà a les disposicions del Reial Decret 776/1998, de 30 d'abril, pel qual s'aproven les normes d'adaptació del Pla General de Comptabilitat a les entitats sense fins lucratius i les normes d'informació pressupostària d'estas entitats, llevat que, per la seua forma jurídica, estiga obligat a un altre sistema comptable determinat.
  
3. El grup d'acció local exigirà als titulars de projectes la identificació, mitjançant una codificació adequada en el sistema comptable a què estiguen obligats en virtut de la seua activitat, de les inversions, els gastos i les ajudes corresponents als projectes aprovats.
  
4. En tot cas, tant el grup d'acció local com els titulars de projectes d'inversió subvencionats estan subjectes a les disposicions del Reglament (CE) 1159/2000, sobre activitats d'informació i publicitat.
  
5. A l'efecte de les disposicions de l'apartat n) de l'article 9 del Reglament (CE) 1260/1999, l'autoritat pagadora i corresponsable de la gestió dels fons de FEOGA-Orientació, a nivell nacional, serà el Ministeri d'Agricultura, Pesca i Alimentació, a través de la Direcció General de Desplegament Rural, i l'autoritat corresponsable de la gestió a nivell regional serà la Conselleria d'Agricultura, Pesca i Alimentació, a través de la Direcció General de Relacions Agràries amb la Unió Europea.
  
6. Amb la sol·licitud prèvia de la Conselleria, l'autoritat pagadora nacional transferirà al grup d'acció local una primera bestreta del 7% de l'import de les dotacions comunitàries del FEOGA-Orientació concedides a este.
  
7. Els pagaments intermedis posteriors, calculats de forma que la suma amb els anteriors no supere el 95% de l'ajuda concedida a càrrec del FEOGA-Orientació, es pagarà en la quantia que el grup d'acció local haja justificat pagaments als titulars dels projectes, i degudament acreditat prèviament que l'execució material del programa de desplegament es porta a terme tal com va ser aprovat. Per a la materialització d'estos pagaments intermedis, la Conselleria remetrà a l'autoritat pagadora nacional la relació d'expedients finalitzats i pagaments realitzats corresponents a les mesures cofinançades i certificades del compliment per part dels titulars de projectes dels requisits necessaris per a l'obtenció de la subvenció.
  
8. En tot cas, les normes i els procediments d'execució financera i el pagament de les ajudes comunitàries són les arreplegades en les disposicions comunitàries de caràcter horitzontal.
  
9. El pagament de les ajudes corresponents a les dotacions nacionals s'ajustaran al que establisquen les normes que, en l'àmbit de les seues competències respectives, disposen l'administració general d'estat, la de la comunitat autònoma i la de les entitats locals.
  
10. El pagament de les ajudes corresponents al FEDER s'ajustarà al que establisquen les normes que, en l'àmbit de les seues competències respectives, disposen l'administració general de l'estat, a través del Ministeri d'Hisenda, i la de la comunitat autònoma.
  
Desena. Responsable administratiu i financer
  
1. El grup d'acció local nomenarà, d'entre els seus membres, directes o representats, que posseïsquen la condició d'entitat local, un responsable administratiu i financer. Excepcionalment, la Conselleria podrà autoritzar que siga designada com a responsable administratiu i financer una altra persona jurídica pública, fins i tot en el cas que no siga membre del grup d'acció local.
  
El grup d'acció local i el responsable administratiu i financer subscriuran el corresponent conveni en què s'expliciten les obligacions d'ambdues parts.
  
2. Les funcions que corresponen al responsable administratiu i financer, com a tal, hauran de ser desplegades per una persona física amb capacitat de control i fiscalització de fons públics, que, en tot cas, actuarà sota el principi d'autonomia funcional.
  
3. Perquè el grup d'acció local puga rebre les dotacions a què es referix la clàusula anterior, haurà de comunicar a la Conselleria el conveni i la identitat del responsable administratiu i financer, així com les dades identificadores del Grup i el compte bancari acreditat davant del Tresor Públic per a rebre les dotacions esmentades.
  
4. Sense perjuí de les instruccions que puga dictar la Conselleria o el Ministeri, el responsable administratiu i financer comprovarà, per a cada expedient individual, el compliment dels requisits exigits en el règim d'ajudes i, en especial, les comprovacions següents:
  
a) En la fase de fiscalització de les propostes de gasto per les quals s'acorda la concessió de la subvenció i per a contraure el compromís de gasto corresponent:
  
- Sol·licitud subscrita pel titular del projecte en temps i forma.
  
- Acta de comprovació de no-inici del gasto o la inversió.
  
- Informe tecnicoeconòmic subscrit per la gerència i la seua adequació als criteris de valoració continguts en el procediment de gestió i als requisits específics establits en el règim d'ajudes.
  
- Escriptures, títols de legitimació, projectes tècnics, permisos i autoritzacions en els termes previstos en el règim d'ajudes.
  
- Acord de l'òrgan competent de decisió del grup d'acció local, en el qual s'especificarà la inversió aprovada i la subvenció concedida, d'acord amb els termes que, en forma motivada, constaran en l'acta de la sessió corresponent.
  
- Contracte a subscriure pel titular del projecte i el president del grup d'acció local o càrrec delegat, en el qual s'especificarà la inversió aprovada, la subvenció concedida, per fonts de finançament, el termini d'execució dels compromisos i la forma de justificació del seu compliment.
  
- Existència de dotació disponible, que la imputació del projecte és l'adequada a la seua naturalesa i que l'import de les ajudes no supera els límits establits.
  
- Existència d'informe tècnic favorable de subvencionalitat.
  
- Compliment de les obligacions tributàries i amb la Seguretat Social, en els termes assenyalats en el règim d'ajudes.
  
- Compliment dels principis de publicitat, concurrència, objectivitat i imparcialitat.
  
- Quan es concedisquen bestretes a compte de la subvenció, que no superaran el 40% d'esta, a més de les comprovacions assenyalades anteriorment es verificarà l'existència de sol·licitud del titular del projecte, d'acord de concessió i de l'atorgament de les garanties que, si és procedent, procedisquen.
  
b) En la fase de reconeixement de l'obligació i pagament:
  
- Acord de concessió i que s'ha fiscalitzat de conformitat.
  
- Contracte subscrit pel titular del projecte i el president del grup d'acció local, o càrrec delegat.
  
- Certificat d'existència i compromís de gasto.
  
- Que s'han complit els requisits establits en el règim d'ajudes i en el procediment de gestió del grup d'acció local.
  
- Que, en cas de concurrència d'altres ajudes, no són incompatibles.
  
- Que els justificants de la inversió i el seu pagament efectiu, així com els relatius al compliment de la resta dels compromisos assumits pel titular del projecte, es corresponen amb els establits en el contracte i en les altres normes reguladores de la subvenció.
  
- Quan el pagament s'efectue en exercicis posteriors al de la concessió, que el titular del projecte es troba al corrent de les seues obligacions tributàries i de Seguretat Social, d'acord amb les disposicions de l'apartat anterior.
  
- Certificat de l'equip tècnic de la Gerència en què s'acreditarà l'execució material del projecte i la seua inversió real.
  
- Quan es tracte de certificats parcials, la comprovació s'ajustarà als termes assenyalats en este apartat.
  
5. Els inconvenients de fiscalització per falta d'algun requisit dels assenyalats amb anterioritat suspendran la tramitació de l'expedient fins que les deficiències siguen esmenades. Estos inconvenients suspensius de fiscalització podran ser recorreguts, en el termini d'un mes des de la seua adopció, davant de la Conselleria.
  
6. Una vegada verificats els requisits anteriors, la persona que exercisca les funcions encomanades al responsable administratiu i financer autoritzarà, conjuntament amb el tresorer i president del grup d'acció local, el lliurament de la subvenció corresponent, i podrà, prèviament, comprovar la realització material del gasto o la inversió objecte de l'ajuda.
  
7. En tot cas, la Conselleria i el Ministeri podran supervisar i, si és procedent, dictar les instruccions necessàries perquè els procediments de gestió, en general, i les actuacions del responsable administratiu i financer, en particular, s'adeqüen als objectius del programa regional.
  
Onzena. Sistema d'elaboració d'informes
  
1. Durant l'aplicació del present conveni, al final de cada any civil, el grup d'acció local haurà d'elaborar un informe destinat a la Conselleria, al Ministeri, a la Comissió de les Comunitats Europees i al Comité de Seguiment.
  
Este informe haurà d'incloure una descripció dels projectes portats a terme, les ajudes aprovades i els pagaments realitzats, per font de finançament, el grau de desplegament de les actuacions i el seu impacte, i, en general, de tots els indicadors físics i financers necessaris per a avaluar el programa.
  
També haurà de fer menció de les dificultats sorgides durant l'aplicació del conveni i dels canvis o ajusts que es puguen requerir.
  
2. L'informe anual a què es referix l'apartat anterior haurà d'estar en poder de la Conselleria, a tot tardar, dos mesos després de finalitzar l'any civil.
  
3. Dins dels 20 dies següents a la finalització de cada quadrimestre natural, el grup d'acció local remetrà a la Conselleria l'estat d'execució del programa, relació de titulars, projectes subvencionats, inversió subvencionable i quantia de les ajudes concedides, certificades i pagades, per font de finançament, conforme als models que s'adjunten al present conveni com a annex V, així com la documentació addicional que determine la Conselleria o el Ministeri.
  
4. En tot cas, els informes anuals i quadrimestrals a què es referixen els apartats anteriors hauran de contindre la informació corresponent al període de què es tracte i l'acumulada des del començament del programa.
  
5. L'incompliment de les disposicions dels apartats anteriors podrà donar lloc a la suspensió temporal dels pagaments pendents fins que els informes requerits siguen enviats.
  
Dotzena. Control financer
  
1. Tant el grup d'acció local com els titulars de projectes subvencionats queden subjectes a les disposicions comunitàries de control establides en el Reglament (CE) número 1260/1999 i en el Reglament (CE) 438/2001.
  
2. El grup d'acció local es responsabilitzarà de la realització dels controls sobre els titulars de projectes, per a verificar la correcta execució dels projectes aprovats en relació amb les ajudes concedides, així com, en cas d'irregularitats i sense perjuí de la responsabilitat directa del grup establida en la clàusula tretzena, d'obtindre d'ells la devolució de les ajudes indegudament percebudes.
  
3. Sense perjuí de les indicacions de l'apartat anterior, el grup d'acció local queda sotmés al control i verificació, quant a la gestió de les ajudes, de la Comissió de les Comunitats Europees, de la Conselleria i del Ministeri, així com al control financer de la Intervenció General de l'Administració de l'Estat i a la fiscalització del Tribunal de Comptes, com també als òrgans fiscalitzadors de la comunitat autònoma. El mateix sotmetiment a control tindran els titulars dels projectes subvencionats, i el grup haurà de comunicar a aquells el dit sotmetiment, l'acceptació del qual és condició per a l'obtenció de l'ajuda.
  
4. Durant els cinc anys següents a l'últim pagament, el grup d'acció local haurà de conservar i, si és procedent, posar a disposició dels organismes assenyalats en l'apartat anterior, els llibres de comptabilitat i tots els documents justificatius referits als gastos realitzats i a l'efectivitat del pagament.
  
5. Igualment, els titulars dels projectes subvencionats hauran de presentar al grup d'acció local, i este a la Conselleria i al Ministeri, els documents justificatius de la realització total de l'acció subvencionada i de l'efectivitat del pagament. La dita justificació servirà de base per a l'acreditació per les autoritats nacionals, davant de la Comissió de les Comunitats Europees, de les accions realitzades a Espanya i per al requeriment a esta del saldo final de les ajudes concedides.
  
Tretzena. Prevenció, detecció i correcció d'irregularitats
  
1. En virtut de les disposicions del Reglament (CE) 1260/1999 i del Reglament (CE) 438/2001, les parts firmants del present conveni s'obliguen a prendre les mesures necessàries per a la prevenció, detecció i correcció d'irregularitats en l'aplicació de les dotacions financeres assignades.
  
2. El grup d'acció local comunicarà a la Conselleria totes les irregularitats detectades en l'aplicació del programa, en el moment en què siguen conegudes per este.
  
3. Si la realització d'un projecte no justifica, en tot o en part, la contribució financera aprovada, el grup d'acció local incorporarà l'import minorat o anul·lat de l'ajuda, a la mesura i dotació finançadora d'origen.
  
4. En el cas que l'ajuda s'haja pagat als titulars dels projectes, la quantitat que, per motius d'irregularitat, haja de ser tornada, serà reembossada de forma immediata pel grup d'acció local, sense perjuí de l'acció de repetició que, fins i tot per via judicial, puga exercitar enfront del titular del projecte. Els imports que no siguen tornats immediatament s'incrementaran amb interessos de demora. Les dotacions així alliberades podran reassignar-se, amb la conformitat prèvia de la Conselleria, a qualssevol mesures del Programa de Desenvolupament Rural, respectant, en tot cas, la seua imputació a la dotació de l'administració finançadora d'origen.
  
5. Sense perjuí de les disposicions de l'apartat 3 de l'article 39 del Reglament (CE) 1260/1999, la Conselleria i el Ministeri podran reduir, retindre o suspendre, de forma cautelar o definitiva, la contribució destinada al desplegament del programa per l'existència d'alguna irregularitat, o d'una modificació important, que afecte la naturalesa o les condicions de la intervenció, mesura o projecte, per a la qual no s'haja sol·licitat la seua aprovació a l'òrgan que, en cada cas, corresponga.
  
6. En cas de greu irregularitat, la Conselleria i el Ministeri, de comú acord, podran disposar que el grup d'acció local perda tal condició, i li seran d'aplicació, en este cas, les disposicions de la clàusula setzena.
  
7. La incoació, instrucció i resolució d'expedients de reintegrament s'ajustarà a les disposicions de l'article 29 del Reial Decret 2/2002, d'11 de gener.
  
Catorzena. Altres obligacions i responsabilitats del grup d'acció local
  
1. El grup d'acció local es compromet a destinar les dotacions financeres assignades, exclusivament, al compliment del Programa de Desenvolupament Rural aprovat.
  
2. Per a l'aplicació del programa, el grup d'acció local haurà de disposar dels mitjans materials i humans necessaris per a portar a terme de forma adequada, tant tècnicament com econòmicament, les tasques corresponents.
  
Quinzena. Duració
  
El present conveni de col·laboració, sense perjuí de les disposicions de la clàusula denovena, tindrà efectes des del dia de la seua firma i, com a mínim, fins a cinc anys a partir de l'últim pagament realitzat pel grup d'acció local, el qual, en conseqüència, no podrà dissoldre's fins que transcórrega el dit període, llevat que, prèviament, garantisca davant de la Conselleria i el Ministeri les responsabilitats contretes.
  
Setzena. Resolució
  
El present conveni podrà ser rescindit de mutu acord entre les parts o per acord motivat d'una d'elles, que haurà de comunicar-se per escrit a l'altra part amb, almenys, tres mesos d'antelació.
  
La resolució del conveni suposarà al grup d'acció local la pèrdua de la seua condició i la devolució de les ajudes percebudes en la quantia que determinen, de comú acord, la Conselleria i el Ministeri.
  
Dessetena. Modificació del conveni
  
1. El present conveni podrà ser modificat de mutu acord entre les parts, d'acord amb el desplegament efectiu del Programa de Desenvolupament Rural, mitjançant la subscripció per les parts de l'oportú acord de modificació, que haurà de ser subscrit abans de la finalització del termini de duració.
  
2. Quan esta revisió, incloses les que puguen derivar-se de l'avaluació intermèdia a què es referix l'article 40 del Reglament (CE) 1260/1999, implique la modificació dels quadres financers, la seua aprovació correspondrà, conjuntament, a la Conselleria i al Ministeri, qui donarà trasllat d'esta al comité de seguiment del Programa Operatiu Integrat i a la Comissió de les Comunitats Europees, per a la seua aprovació definitiva.
  
3. Sense perjuí de les disposicions de l'apartat 1, en cas de retard en l'execució del Programa de Desenvolupament Rural i en el cronograma de pagaments, la Conselleria i el Ministeri, pe a un millor compliment del programa regional i una major eficiència de les seues dotacions finançadores, podrà ajustar la contribució financera posada a disposició del Grup a l'evolució real del Programa de Desenvolupament Rural, reassignant, en el marc del programa regional, les dotacions procedents d'estos ajusts. Esta reassignació serà comunicada al comité de seguiment i a la Comissió de les Comunitats Europees.
  
4. En tot cas, estos tràmits o autoritzacions hauran d'adoptar-se amb caràcter previ a l'acord de modificació.
  
Dihuitena. Caràcter i jurisdicció
  
El present conveni té la naturalesa dels previstos en l'article 3.1.d del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i li seran d'aplicació les normes específiques previstes en la normativa comunitària, estatal, autonòmica i local aplicables al Programa Operatiu Integrat. Si no n'hi ha, els principis establits en la llei esmentada resultaran d'aplicació per a resoldre els dubtes i les llacunes que es puguen presentar.
  
Les qüestions litigioses a què puga donar lloc la interpretació i el compliment del present conveni, finalitzada la via administrativa, quedaran sotmeses al coneixement i la resolució de la jurisdicció contenciosa administrativa, de conformitat amb la Llei 29/1998, de 13 de juliol, reguladora de la dita jurisdicció.
  
Denovena. Disposició transitòria
  
Les ajudes que, en virtut de normes transitòries dictades per la Conselleria, hagen sigut concedides pel grup d'acció local entre la data de la resolució per la qual s'aprova el Programa de Desenvolupament Rural i la de la subscripció del present conveni es consideraran concedides a l'empara d'este conveni, sempre que no contravinguen les seues disposicions, en el Programa Operatiu Integrat aprovat per la Comissió de les Comunitats Europees i en la normativa comunitària, estatal o autonòmica per la qual es regix l'aplicació dels programes de desplegament rural.
  
I en prova de conformitat, es firma el present document, a un sol efecte i en quatre exemplars, al lloc i en la data data consignats al principi.
  
Per l'organisme intermediari
  
El ministre d'Agricultura, Pesca i Alimentació
  
MIGUEL ARIAS CAÑETE
  
La consellera d'Agricultura, Pesca i Alimentació
  
M.ª ÀNGELS RAMÓN-LLIN I MARTÍNEZ
  
Pel grup d'acció local
  
El president del grup d'acció local
  
Associació Maestrat-Plana Alta
  
LUIS TENA RONCHERA
  
Per delegació de firma (Orde de 18 de setembre de 2002)
  
El director general de Desenvolupament Rural